
Относно: Определяне на минимални и максимални цени за таксиметров превоз на пътници за един километър пробег по съответната тарифа, валидни за територията на Община Бургас

В Общински съвет – Бургас е постъпило искане от Браншова организация на таксиметровите превозвачи и шофьори, с искане за повишаване на минималната и максималната тарифа за км пробег за 2022 г. След разглеждане и обсъждане на отправеното предложение, Постоянната комисия по Транспорт и безопасност на движението, към Общински съвет Бургас, на която съм председател, ми възложи да изготвя и входирам извънредна докладна записка, съобразно исканията на браншовата организация, за редовното заседание на Общински съвет Бургас, което ще проведе на 07.04.2022 г.
Ето защо, моля на основание чл. 64, ал. 7 от Правилника за организацията и дейността на Общинския съвет неговите комисии и взаимодействието му с общинската администрация на Община Бургас, да разгледате настоящата докладна записка на насроченото за 07.04.2022 г. заседание на Общински съвет – Бургас.
Съгласно разпоредбите на чл. 24а, ал. 11 и ал. 12 от Закона за автомобилните превози, всяка година Общински съвет определя минимални и максимални цени за таксиметров превоз на пътници за един километър пробег по съответната тарифа, валидни за територията на съответната община, където е издадено разрешението, които се актуализират най-малко веднъж годишно. Когато Общинският съвет не определи минимални и максимални цени за текущата година, се прилагат цените към 31 декември на предходната година. 
С решение през месец октомври 2020 г., Общински съвет – Бургас запази определените минимална цена за таксиметров превоз на пътници за един километър пробег от 0,75 лв. за дневна тарифа и 0,85 лв. за нощна тарифа и максимална цена за таксиметров превоз на пътници за един километър пробег за двете тарифи — дневна и нощна в размер на 1,20 лв., валидни за територията на Община Бургас.
През месец февруари 2022г. в Общински съвет Бургас е постъпило искане от Браншова организация на таксиметровите превозвачи и шофьори в България, за актуализация на определените цени, като предлагат увеличение на минималната и максимална цена на таксиметров превоз на пътници в следният размер: 
	 
	по тарифа от 2020
	предложение от Браншова организация на таксиметровите превозвачи и шофьори в България за 2022

	 
	минимална
	максимална
	минимална
	максимална

	дневна
	0,75 лв.
	1,20 лв.
	1,40-1,50 лв.
	2,00 лв.

	нощна
	0,85 лв.
	1,20 лв.
	1,70 лв.
	2,30 лв.



В постъпилото предложение за повишаване на минималните и максимални цени за таксиметров превоз на пътници за един километър пробег е посочено, че същото е обсъдено от членовете на Браншова организация на таксиметровите превозвачи и шофьори в България и Централните диспечерски пунктове. Мотивите за исканото увеличение са, че тарифите не са актуализирани от 2011г, 60% от таксиметровите автомобили работят на максимално определената цена, през последните 3 години, броят на таксиметровите автомобили е намалял значително. 
Отправеното предложение от браншовата организация е минималните тарифи е да се завишат със 100%, като е приложен анализ за минималната цена на километър пробег. В анализа са отчетени разходите по оборудване на таксиметровия автомобил; годишни административни разходи по експлоатация на таксиметровия автомобил; разходи за пробег минимум; административни разходи за водача на таксиметров автомобил и др.  

В същото време, нарастващата инфлация и намаляващата покупателна способност на стоки и услуги засяга както онези, които  предлагат услугата таксиметров превоз на пътници, така и бургаските граждани и посетители, които са потребителите на тази услуга. 	

В нормативната уредба – Закона за автомобилните превози и Наредба № 34/1999 за таксиметров превоз на пътници, няма утвърдени показатели и/или критерии по които да се определят минималните и максимални цени за километър пробег за таксиметров превоз на пътници, като законодателят поставя в компетентността на Общинския съвет да определи цени за километър пробег.

[bookmark: bookmark4]Предвид изложеното, и на основание чл. 21, ал.1, т. 23 и ал. 2 от Закона за местното самоуправление и местната администрация, чл. 24а, ал. 11 от Закона за автомобилните превози, предлагам на Общински съвет – Бургас да вземе следното

РЕШЕНИЕ:

1. Определя минимална цена за таксиметров превоз на пътници за един километър пробег – дневна тарифа – 1,30 лв./км.
2. Определя минимална цена за таксиметров превоз на пътници за един километър пробег – нощна  тарифа – 1,50 лв./км.
3. Определя максимална цена за таксиметров превоз на пътници за един километър пробег – дневна тарифа – 1,80 лв./км.
4. Определя максимална цена за таксиметров превоз на пътници за един километър пробег – нощна тарифа – 2,00 лв./км.
5. На основание чл. 60, ал. 1 от АПК допуска предварително изпълнение на настоящото решение поради нарастващия инфлационен индекс и нестабилната цена на горивата.






С уважение,
ЕВЕЛИНА МИХАЛЕВА
Председател на Постоянната комисия 
по „Транспорт и безопасност на движението“

